钦定古今图书集成/明伦汇编/氏族典/第200卷 > 《廖用贤尚友录》 > 茅坤
## 钦定古今图书集成/明伦汇编/氏族典/第200卷 > 《廖用贤尚友录》 > 茅坤

按《明外史茅坤传》：“坤字顺甫，归安人。嘉靖十七年进
士，历知青阳、丹徒二县。母忧，服阕，迁礼部主事，移吏部稽勋司。坐累谪广平通判，屡迁广西兵备佥事，辖
府江道。坤雅好谈兵，猺贼据鬼子诸砦，朝议大征，总
督应槚以兵事委坤，连破十七砦，迁大名兵备副使。
总督杨博特荐于朝，为忌者所中，追论其先任贪污”
状，落职归。时倭事方急，胡宗宪延之幕中，与筹兵事。
奏请为福建副使。吏部持之，乃已。家人横于里，为巡
按庞尚鹏所劾，遂褫冠带。年九十，卒于万历二十九
年。坤善古文，选《八大家》文行海内，乡里小生无不知
茅鹿门者。鹿门，坤之别号也。